SKRIFTLIG FORESPØRGSEL E-3053/01

af Anna Karamanou (PSE) til Kommissionen

(5. november 2001)

Om: Løsladelse af gidslerne

Amnesty International har bekendtgjort, at den israelske regering og den libanesiske Hizbollah-organisation bruger mennesker som gidsler og dermed overtræder de folkeretlige bestemmelser og Verdenserklæringen om Menneskerettigheder

Hvilke foranstaltninger agter Kommissionen at træffe med henblik på at standse denne brug af gidsler som forhandlingskort, at give gidslerne mulighed for at få adgang til det internationale Røde Kors (hvilket er en grundlæggende rettighed for alle, der arresteres under en væbnet konflikt), at tvinge Israel til at overholde sine forpligtelser i henhold til Genève-traktaten og endelig sikre, at samtlige gidsler sættes på fri fod?

Svar afgivet på Kommissionens vegne af Christopher Patten

(6. december 2001)

Europa-Kommissionen støtter kraftigt opretholdelsn af retsstaten og finder det fuldstændigt uacceptabelt, at noget land eller nogen organisation tager gidsler. Gidseltagning er ulovligt og i strid med verdenserklæringen om menneskerettighederne.

Kommissæren med ansvar for eksterne forbindelser modtog den 21. juni 2001 familierne til de fire israelere og erklærede ved den lejlighed, at gidseltagning var uacceptabelt, at det var ondt at tilbageholde information om, hvordan de tilfangetagne israelere havde det, og at det var utilgiveligt at nægte dem adgang til Den Internationale Røde Kors Komité (ICRC).

Kommissionen har rejst spørgsmålet om de fire israelere, der siden 7. oktober 2000 er blevet holdt fanget af Hizbollah, over for de libanesiske, syriske og iranske myndigheder, idet den har givet udtryk for sin dybe bekymring og søgt at få oplysninger om deres befindende. De israelske myndigheder har for nylig oplyst, at tre soldater, som er blevet bortført ved den syrisk-libanesiske grænse (i Shebaa-farms området), så vidt vides ikke længere er i live.

Hvad angår de 19 libanesiske gidsler, der er bortført fra Libanon og holdes fanget i israelske fængsler på grundlag af administrativ tilbageholdelse, bestemte Israels højesteret for nylig efter en lang retssag, at denne praksis skulle bringes til ophør for alle gidslers vedkommende, undtagen to, nemlig Sheik Abdel Karim Obeid og Mustafa Dirani. Som følge af denne retsafgørelse har de israelske myndigheder bebudet en gradvis løsladelse af 17 libanesere, der tilbageholdes på dette grundlag. Obeid og Dirani fik efter kraftigt internationalt pres og som følge af en højesteretsordre for nylig lov til at modtage besøg fra ICRC. Kommissionen og medlemsstaterne har gennem relevante kanaler udtrykt alvorlig bekymring over de nye lovgivningsmæssige forsøg i Israel på at ændre Obeids og Diranis status (fra civilperson til ulovlig kombattant), således at de fortsat kan tilbageholdes i medfør af fjerde Genève-konvention. Denne lovgivningsprocedure er i øjeblikket suspenderet.

Kommissionen understreger på ny, at alle personer, der er arresteret eller tilbageholdt som led i en konflikt, bør have adgang til ICRC, og at den internationale ret skal respekteres. Kommissionen vil fortsat gøre brug af sine kontakter med myndighederne i de pågældende lande for at bringe den ulovlige praksis til ophør.